|  |  |  |  |  |  |
| --- | --- | --- | --- | --- | --- |
| |  | | --- | |  | | Statsråd Anette Trettebergstuen  Kultur- og likestillingsdepartementet | | [postmottak@kud.dep.no](mailto:postmottak@kud.dep.no) | |  | |  |
|  | B21-Krav Statsbudsjettet 2024 |
|  | Saksbehandler: Cato Lie |
|  |  |
|  | Oslo, 21. desember 2022 |
|  |  |
|  |  |

**FFOs krav til Statsbudsjettet 2024**

Funksjonshemmedes Fellesorganisasjon (FFO) er paraplyorganisasjon for 87 organisasjoner av funksjonshemmede og kronisk syke, med til sammen mer enn 350 000 medlemmer. FFO jobber for full samfunnsmessig likestilling og deltakelse for funksjonshemmede.

Ett av FFOs viktigste arbeidsområder er å gi innspill til de årlige statsbudsjettene. I november sendte vi over våre hovedkrav til regjeringen for statsbudsjettet for 2024:

1. **Bærekraft og ressursutnyttelse**
2. **Likestilling av mennesker med funksjonsnedsettelse**
3. **Universell utforming**

Disse tingene henger tett sammen, og må danne grunnlaget for politikken rettet mot mennesker med funksjonsnedsettelse.

Vi stiller mer detaljerte krav til ni departementer (inkludert Kulturdepartementet), og vil sende kopi av kravbrevene til Kultur- og likestillingsministeren som koordineringsansvarlig for saker som gjelder mennesker med funksjonsnedsettelse.

**Her følger FFOs krav til statsbudsjettet for 2024 på kultur- og likestillingsdepartementets område:**

* *FFO ber regjeringen om å inkorporere CRPD i menneskerettsloven.*
* *FFO ber regjeringen om å sette 2035 som tidsfrist for universell utforming av det norske samfunnet.*
* *FFO ber regjeringen om å sette i gang tiltak for inkludering av mennesker med funksjonsnedsettelse i idrett, kultur og fritidstiltak.*
* *FFO ber regjeringen om å styrke Likestillings- og diskrimineringsombudet og -nemda.*
* *FFO ber regjeringen om å etablere en egen momskompensasjonsordning for frivillighetsbygg i betydningen organisasjonseide bygg til bruk i organisasjonenes frivillige virksomhet.*
* *FFO ber regjeringen øke bevilgningen til studieforbund, kap. 315 - post 73, til en ramme på 210 mill. kroner for 2024. FFO ber videre departementet om å sikre at fordelingen mellom opplæringsmidler og tilretteleggingsmidler videreføres. FFO ber også om at det kan utøves skjønn i beregningen av rammer for de ulike studieforbundene i 2024 slik at enkelte studieforbund ikke straffes for nedgang i aktivitet under pandemien.*
* *FFO ber om at tilskuddsordningen for funksjonshemmedes organisasjoner økes til 300 mill. kroner.*
* *FFO ber om at det avsettes 300 000 kroner til sivilt samfunns arbeid med Norges neste høring om CRPD.*

**Inkorporering av CRPD i norsk menneskerettelovgivning**

FN-konvensjonen for funksjonshemmedes rettigheter (CRPD) slår fast at hensiktsmessige tiltak skal treffes for å sikre at funksjonshemmede på lik linje med andre får tilgang til det fysiske miljøet, transport, informasjon og kommunikasjon. FNs bærekraftsmål har klare ambisjoner for bærekraft og inkludering innen 2030.

Samtidig vet vi at det er langt igjen til Norge er et universelt utformet samfunn med like muligheter for alle borgere.Dette er grundig dokumentert i Bufdirs tilstandsanalyse om status for universell utforming i Norge, og i sivilt samfunns rapport til FN-komiteen for funksjonshemmedes rettigheter. Både CRPD-komiteen og FNs forrige spesialrapportør for funksjonshemmedes rettigheter, Catalina Devandas, har påpekt det samme.

Videre er funksjonshemmedes erfaringer at dagens lovverk er for svakt til å bygge ned samfunnsskapte barrierer og sikre likestilling. Det gjelder for alle samfunnsområder. En samlet funksjonshemmedebevegelse har over tid stått bak kravet om styrking av situasjonen gjennom å inkorporere CRPD i menneskerettsloven, på lik linje med barne- og kvinnekonvensjonen (som allerede er inkorporert). Det er nedsatt et ekspertutvalg som skal utrede dette med frist utgangen av 2023. For funksjonshemmedes organisasjoner er det kun ett akseptabelt utfall av dette - inkorporering i menneskerettsloven.

*FFO ber regjeringen om snarest mulig å inkorporere CRPD i norsk menneskerettslovgivning og sikre at norsk lovverk er harmonisert med CRPD.*

## Behov for en tidsfrist i handlingsplanen for universell utforming

Vi hadde berettiget håp om at regjeringens handlingsplan for universell utforming (2021-2025) skulle ta tak i de store utfordringene i det norske samfunnet på dette området. Vi forventet at den skulle ta tak i utfordringene innen bygg, infrastruktur, transportmateriell og ombordstigning, uteområder og IKT, men ble skuffet.

Vi mener at et tettere samarbeid mellom ansvarlige departementer og direktorater må til for å få større fremdrift i arbeidet med universell utforming. Dette må forankres i regjeringens strategi og handlingsplan for likestilling av mennesker med funksjonsnedsettelse, der økt samordning og koordinering er et mål.

Kulturdepartementet, som koordinerer arbeidet med strategien og handlingsplanen, må sikre at dette skjer. FFO forventer også at departementet sikrer organisasjonene tett involvering i oppfølgingen av handlingsplanen for universell utforming. Handlingsplanen må følges opp med midler til gjennomføring i hele perioden. FFO mener 2035 må settes som tidsfrist for universell utforming av samfunnet i gjeldende handlingsplan i tråd med målsetningen i partiprogrammene til både Arbeiderpartiet, Senterpartiet og regjeringens støtteparti Sosialistisk Venstreparti.

*FFO ber regjeringen sette 2035 som tidsfrist for universell utforming av det norske samfunnet.*

**En aktiv og barrierefri fritid for alle**

Undersøkelsen «Det viktigste er å delta»[[1]](#footnote-2) i regi av Unge funksjonshemmede og FFO, viser at mange utestenges fra deltagelse på kultur og fritidsarenaer på grunn av funksjonshemming eller kronisk sykdom. Mange hindre står i veien for deltakelse: aktiviteter som er lite inkluderende, manglende transport- og parkeringsmuligheter, manglende tilgjengelighet og universell utforming, mangelfulle assistanse- og ledsagerordninger, negative holdninger og fordommer og mangel på informasjon - for å nevne noen.

Å legge til rette for deltagelse for mennesker med funksjonsnedsettelse på fritidsarenaer vil kreve mer offensive tiltak enn de som er listet opp i handlingsplanen *Bærekraft og like muligheter – et universelt utformet Norge (2021–2025)* og andre mindre tiltak i handlingsplanen *Et samfunn for alle 2020-2025.*

Mange trenger ledsager for å kunne delta i kultur, idrett og være aktive i samfunnet for øvrig. Dagens ordninger, BPA og støttekontaktordningen, dekker ikke dette behovet fullt ut. Dersom den kommunale ordningen med ledsagerbevis på attraksjoner og offentlig transport lovfestes, utvides og blir elektronisk, vil det hjelpe. Videre må det komme på plass en ledsagerordning innenfor idretten, der de som trenger det kan velge sin egen ledsager og der ledsager blir honorert. Bufdir har jobbet med dette noen år, men det går sakte.

Det største hinderet for deltagelse er mangel på informasjon om tilgjengelighet. God informasjon vil bidra til mer deltagelse. Det kan være informasjon som legges ut på nettsidene til butikker, spisesteder, arrangementer og kulturtilbydere, og kanskje på sikt også standardiseres.

*FFO ber regjeringen sørge for at alle planer og strategier for deltakelse i idrett og på fritidsarenaer inkluderer barn og unge med funksjonsnedsettelse. Videre må det stilles krav om tilgjengelighet for funksjonshemmede til de ansvarlige når det gis støtte til idrett, kultur og fritidstiltak.*

*FFO ber regjeringen sørge for at den kommunale ordningen med ledsagerbevis på attraksjoner og offentlig transport lovfestes og utvides og blir elektronisk.*

*FFO ber regjeringen sørge for å få på plass standardisert informasjon om tilgjengelighet for butikker, kultur- og idrettsarenaer og spisesteder, kanskje som en utvidelse av sertifiseringsordningen «Tilgjengelighetsmerket», som norske konsertarrangører står bak.*

**Styrking av Diskrimineringsnemda og Likestillings- og diskrimineringsombudet**

Klagesaker som fremmes for Diskrimineringsnemda har en uakseptabel lang saksbehandlingstid – opp til ett år. Gjelder saken manglende universell utforming av IKT-løsninger kan det ta flere måneder ekstra før nettsiden eller appen er utbedret slik at den innfris dagens lovkrav.

Likestillings- og diskrimineringsombudets mandat er å fremme likestilling og kjempe mot diskriminering. Mennesker med funksjonsnedsettelse opplever alt for ofte brudd på sine rettigheter, og for å sikre disse bedre er det nødvendig å styrke ombudet.

Vi er glade for at regjeringen i sin politiske plattform sier den vil «Styrkje Likestillings- og diskrimineringsombodet, likestillingssentera, Diskrimineringsnemnda og organisasjonane som arbeider for auka likestilling.» Vi forventer at det skjer i Statsbudsjettet for 2024.

*FFO ber regjeringen om å styrke nemda og ombudet med 5 mill. kroner hver i Statsbudsjettet for 2024.*

**Momskompensasjon for frivillige organisasjoner**

FFO forutsetter at det innen 2024 er på plass en rettighetsfestet ordning med full momskompensasjon for varer og tjenester. Men momskompensasjon for frivillighetsbygg er ikke inkludert i den ordinære ordningen. Sammen med resten av frivilligheten foreslår FFO at det innføres en egen momskompensasjonsordning for frivillighetsbygg som i dag ikke kvalifiserer for kompensasjon i den ordinære momskompensasjonsordningen for frivillige organisasjoner. En slik ordning er allerede etablert for idrettsanlegg. Denne skal dekke momsutgifter til ny-, på- og ombyggingskostnader til bygg, anlegg og annen fast eiendom.

FFO har organisasjoner som i dag gir tilbud om rehabilitering, læring og mestring i egne lokaler der de i stor grad finansierer et arbeid som kunne vært et offentlig ansvar. Det er rimelig at driften av disse byggene har samme vilkår som idrettsanlegg og offentlige bygg.

*FFO ber om at det i etableres en egen momskompensasjonsordning for frivillighetsbygg i betydningen organisasjonseide bygg til bruk i organisasjonenes frivillige virksomhet.*

**Opplæring i regi av studieforbundene**

Studieforbundet Funkis, som representerer storparten av FFOs medlemsorganisasjoner. Funkis sitt opplæringstilbud er et sterkt bidrag i det lokale mestringsarbeidet, og kompetanseutvikling for personer med funksjonshemming og kronisk sykdom.

Det har vært en stor nedgang i kursaktiviteter grunnet pandemi. Dette har særlig truffet våre medlemsorganisasjoner hvor mange har vært i risikogruppene. Mens kursaktiviteten jevnt over i de ulike studieforbundene er i ferd med å komme tilbake, ser vi at det er en lengre vei å gå for våre grupper. Når aktivitet de siste årene legges til grunn for rammene til hvert enkelt studieforbund ser vi at det for 2024 vil bli en nedgang i tilskudd selv om aktiviteten nå etter hvert tar seg opp. Vi vil derfor be om at det for 2024 kan utøves et skjønn slik at enkelte grupper ikke rammes uforholdsmessig. Det er viktig at tilskudd til Studieforbundet Funkis blir opprettholdt på 2022-nivå i 2024.

For FFOs organisasjoner er sammenhengen mellom opplæringstilskudd og tilretteleggingstilskudd av avgjørende betydning. For å ha et likeverdig opplæringstilbud med andre har våre organisasjoner et stort behov for tilrettelegging, og tilskuddet sikrer at flere får delta og bidra i frivilligheten og i samfunnet til tross for ulike former for funksjonsnedsettelser. Kulturdepartementet har varslet et utvalg som skal diskutere innretningen for tilretteleggingstilskuddet, med mål at tilskuddet skal sikre at flere får delta i voksenopplæring. FFO mener det er viktig at det ikke gjøres grep der kursaktiviteten i våre organisasjoner rammes.

For å kunne styrke aktiviteten i studieforbundene, slik Hurdalplattformen tar til orde, mener FFO at posten i statsbudsjettet må økes. FFO vil anslå at en minimumsramme på 210 mill. kroner er nødvendig.

*FFO ber regjeringen øke bevilgningen til studieforbund, kap. 315 - post 73, til en ramme på 210 mill. kroner for 2024. FFO ber videre departementet om å sikre at fordelingen mellom opplæringsmidler og tilretteleggingsmidler videreføres. FFO ber også om at det kan utøves skjønn i beregningen av rammer for de ulike studieforbundene i 2024 slik at enkelte studieforbund ikke straffes for nedgang i aktivitet under pandemien.*

**Tilskuddsordningen for funksjonshemmedes organisasjoner**

Funksjonshemmedes organisasjoner mottar i hovedsak sine driftstilskudd fra Kulturdepartementet. Det var 134 tilskuddsberettigede organisasjoner i ordningen i 2022. Det har vært en jevn økning. Tilskuddsordningen for funksjonshemmedes organisasjoner utgjør for de fleste det viktigste bidraget til at organisasjonene skal kunne utøve sin rolle som interessepolitisk aktør, drive medlemspleie og bygge samarbeid og nettverk i organisasjonen.

Det har vært to-tre krevende år, også for funksjonshemmedes organisasjoner. Kompensasjonsordninger og krisepakker har i liten grad truffet våre organisasjoner. Utfordringene og oppgavene er de samme. Situasjonen har krevd stor omstilling og det har vært stor omstillingsevne. Når den nye hverdagen etter hvert har kommet fordrer den at organisasjonene løser oppgavene på enn annen måte enn før pandemien. Dette vil kreve ressurser. Høy prisvekst er svært merkbart på både drift og aktivitet i organisasjonene og økningen i rammene har ikke dekket opp for økte kostnader.

FFO mener det er viktig at 2024 representerer et økonomisk løft for organisasjonene, og vi ber derfor om en økning på 35 mill. kroner utover prisvekst, til sammen 300 mill. kroner.

*FFO ber om at tilskuddsordningen for funksjonshemmedes organisasjoner økes til 300 mill. kroner.*

**Støtte til sivilt samfunns arbeid med rapportering til CRPD-komiteen 2023 (2024)**

FFO viser til brev av 12. november 2021 fra sivilt samfunn til Kultur- og likestillingsministeren, der vi orienterer om organisering, prosess og behov for økonomisk bevilgning til sivilt samfunns arbeid med den norske rapporteringen til CRPD-komiteen i 2023. På grunn av forsinkelser i høringer for CRPD-komiteen er det grunn til å tro at Norges neste rapportering er minst ett år forsinket, kanskje enda mer, og tidligst vil skje i 2024. Det ble avsatt 300 000 til sivilt samfunns arbeid med rapportering og høring i Statsbudsjettet for 2023, og vi takker for det. Vi vil starte opp arbeidet med en alternativ rapport fra sivilt samfunn i 2023.

Vi vil likevel vise til budsjettet vi satte opp i nevnte brev til Likestillingsministeren, der vi ba om 1 mill. kroner til rapporteringsarbeidet. I tillegg til rapportskriving, vil det komme kostnader til to reiser til Geneve for en delegasjon fra sivilt samfunn, i forbindelse med deltagelse i høring og forhøring. Det vil også være behov for midler til etterarbeid.

I forrige rapporteringsrunde opplevde vi at arbeidsgruppa og det gode samarbeidet gikk litt i oppløsning da vi kom hjem fra Geneve og potten var tom. Det var uheldig, siden det er viktig at sivilt samfunn har muskler til å følge opp anbefalingene fra CRPD-komiteen etter høringen. Vi vil derfor understreke viktigheten av at samme sum, 300 000, bevilges for 2024.

Det vil også være behov for samme beløp i 2025, men FFO vil på vegne av sivilt samfunn komme tilbake med en anmodning om dette i vårt kravbrev til statsbudsjettet for 2025.

*For å sikre sivilt samfunn gode rammebetingelser og mulighet til å delta i Norges rapportering på CRPD i 2023 (2024) ber vi regjeringen om å avsette 300 000 kroner til dette i statsbudsjettet for 2024.*

**Anmodning om møte**

FFO ber med dette om et møte med politisk ledelse i departementet for å gjennomgå FFOs spesifikke krav til budsjettet for 2024.

Med vennlig hilsen

**FUNKSJONSHEMMEDES FELLESORGANISASJON**



Eva Buschmann Lilly Ann Elvestad

Styreleder Generalsekretær

1. <https://ffo.no/globalassets/dokumenter-ffo/rapport.det-viktigste-er-a-delta.pdf> [↑](#footnote-ref-2)